Papersnake/gushiwen huggingface dataset:
保安驿
潘瑛（清代）

妖星堕地群贼来，县官不出城不开。保安驿前骤闻变，杀气呼声若雷电。

驿丞大叫招乡兵，乡兵未来丞独战。战死犹闻手握刀，兵来不救相呼号。

杀贼报仇丞有子，贼梃击之不能死。死君得死死父生，一生一死真豪英。

是时火照天地黑，驿中无人惟有贼。贼前争马马人立，奋鬣悲鸣控不得。

贼怒杀马如杀人，马死不从贼气夺。此岂有物为之凭，义烈所激神奇增。

我闻王师十万若貔虎，将军拔帜夸先登。奈何追逐苦不及，贼果有翼能飞腾。

呜呼此马与此丞，后之闻者犹当兴。
官舍书事
韩维（宋代）

官曹本自冷，况值秋风后。
落叶频委阶，斜光半穿牖。
幽闲夙所尚，默静颇能久。
门外声利喧，于吾竟何有。
和端式上人十咏其五云际锺
梅尧臣（宋代）

烟昏青栎道，风急隔溪锺。
征马未及息，猛虎前有踪。
寻声欲投宿，僮仆畏所逢。
席太君挽辞二首
杨时（宋代）

贤配无前古，传家有子贤。
四灵来荐瑞，一鹗已摩天。
蒿里迷长夜，悲笳惨暮烟。
萧萧原上路，犹想驾云軿。
读王伯大都承奏疏
王迈（宋代）

屡下丝纶唤不来，来时已作去安排。
吾宗有此好兄弟，欲往从之天一涯。
和孔司封题蓬莱阁
沈绅（宋代）

三山对峙海中央，高阁新题紫翠房。玉铉相君颁瑞地，金貂仙子挂冠乡。

云随步武鳌头稳，风满中裾鹤背凉。吸尽流霞不知醉，直须乘月据胡床。
从美人家折得桃花一枝归供胆瓶
孙原湘（清代）

折得天台顶上枝，争开已近十分时。祇缘来自倾城处，顿觉生成绝世姿。

物但关情皆可爱，事真入手不嫌迟。人间多少娇红色，不种伊家不耐思。
游本愿寺 其三
吴汝纶（清代）

旧日园林胜，三年问劫灰。临流惊结构，疑是钓鱼台。
人生七十稀
贺铸（宋代）

人生七十稀，行年今已半。
事功贵及时，迟暮复何算。
嗟吾夙多负，失怙在童丱。
诗礼思有闻，飘颻辞祖贯。
慈亲念衰绪，猝猝营婚宦。
名姓系西班，星霜亟徂换。
未筑黄金台，长歌白石烂。
岂无同心契，相望眇云汉。
每虞狂飚至，摧折涧底干。
异日偶班输，抱柯徒永叹。
周尉以诗致霅鱠次韵为谢
胡寅（宋代）

新兴何事忆吴兴，因话鲈鱼割素鳞。
不是南烹无口实，要看西子授厨人。
堆盘雪缕开花面，泛艇秋风想钓纶。
玉醴浮来为乡导，金橙研破助芳辛。
老饕难继苏公赋，一饱鲜腴敢更频。
黄太守元授挽词二首
杨万里（宋代）

我忝通家子，公如父行亲。
一书虽不欠，半面遂无因。
旅榇千江远，铭旌两竹新。
庆门宁有此，造物岂其仁。
望西兴偶成
徐恢（宋代）

痕痕雪壁隐疏烟，正是西兴落日边。
潮水退黄山送碧，问人还有渡江船。
洞庭驿楼雪夜宴集，奉赠前湘州张员外
李群玉（唐代）

昔与张湘州，闲登岳阳楼。目穷衡巫表，兴尽荆吴秋。

掷笔落郢曲，巴人不能酬。是时簪裾会，景物穷冥搜。

误忝玳筵秀，得陪文苑游。几篇云楣上，风雨沉银钩。

□□□□□，□□□沧洲。童儿待郭伋，竹马空迟留。

路指云汉津，谁能吟四愁。银壶傲海雪，青管罗名讴。

贱子迹未安，谋身拙如鸠。分随烟霞老，岂有风云求。

不逐万物化，但贻知己羞。方穷立命说，战胜心悠悠。

不然蹲会稽，钩下三五牛。所期波涛助，燀赫呈吞舟。
阿猴社
宋永清（清代）

十年劳梦寐，人事转参差。且守潘生拙，何妨邴氏卑。

青山天外色，白发故园思。马首云生满，阿猴月上迟。
宿雄江统制衙
董嗣杲（宋代）

往分莲社供，归向草庐眠。
山寨差更鼓，春江走战船。
风光随处别，鬓影倩谁怜。
花柳西湖曲，招邀忆去年。
新晴八咏 其七 散步
成鹫（清代）

林香迎霁日，一路落橙花。孤杖扶吾往，千山是我家。

青苔沿旧路，白鸟印晴沙。物理堪乘兴，春光未有涯。
颂古二十九首
释师体（宋代）

村婆暴富，诳唬闾阎。
赵州卖俏，矢上加尖。
元夕戏题
何应龙（宋代）

从教香月转亭西，贪看灯毬忘却归。
挨得玉梅零落尽，蛾儿犹傍鬓边飞。
中秋日虎丘呈庚使东畎先生
施枢（宋代）

蹇步接輶轩，於山亦有缘。
剑锋遗断石，阁影倒平田。
紫日穿林暝，黄云共野连。
清辉无着处，月伴使星圆。
赠相士岳鬼眼
白玉蟾（宋代）

眉峰肩井额陂陀，此相曾经鬼眼过。
知有命存聊尔耳，谓无天眼盍如何。
十常九事未如意，一满三停属甚科。
佛说我身周法界，恐君莫是烁迦罗。
和楼枢密宿泗道中书事用存字韵二首
卷刚中（宋代）

堠碑残字缺，市屋故基存。
榆柳欲千里，桑麻能几村。
短鞭追白书，疏幕对黄昏。
客枕寒无梦，孤吟待晓暾。
艋川书叹 其二
林占梅（清代）

家计时艰两未平，劳薪尽日事非轻。蚍蜉撼树庸何怪，鬼蜮含沙亦足惊。

忍把货泉填欲壑，遂教乐土变愁城。归来默默蒲团坐，魔障于今愿不生。
重阳登翠围亭亭废十年竹柏蓊然殊蔽远眼命寺
冯时行（宋代）

林樾失洗沐，丛灌老偃蹇。
坐令轩豁地，雍穆成奥閫。
千年李峨眉，孤调绝攀眉，
孤调绝攀挽。径欲划君山，
笑看湘水远。我来此亭上，
造化阅舒卷。何堪浩荡意，
郁郁仰若俯。兰蕙生当门，
尚尔付锸畚。大材廓庙具，
顾此何衮衮。石角砺霜斧，
一斩三百本。图事欲大快，
不复计小损。天地英气归，
川原胜魂返。镜开水滟滟，
龙转山蜿蜿。卧虹踏归市，
融云护春垦。晴光荡芳酌，
中筵舞蹲蹲。黄花压客帽，
胡床秋风稳。万象竞参揖，
相见一何晚。通寒有时运，
明晦理相反。干戈天地闭，
抚事切深悃。痛浇磈磊胸，
不复效老阮。
雪霁
谢方琦（清代）

雪霁曙光寒，渔蓑漾初日。隔浦一帆斜，前村钓船出。
次韵仲孺用前韵寄世美二首 其一
邹浩（宋代）

雪霁高阳里，欣欣春意深。旧游还入眼，何处复挥金。

尘表谁南北，杯中失古今。重怜非土木，犹自一沉吟。
美董县丞孝行
郑真（明代）

此心纯孝古来同，禄养其如拱木风。哭笋簇寒惊土迸，求鱼衣解讶冰融。

羹墙恍若神灵见，泉隧多应祀享通。老我儒林当作传，史才愧不似诸公。
己巳元日二首 其一
林希逸（宋代）

诸祠谒后乡团拜，得健多惭造物怜。老去一毫无杂念，閒来六度见新年。

饭蔬老幼呼同席，记礼儿孙讲半篇。此事此朝为例卷，清贫聊且守家传。
鸡声
蔡见先（清代）

数遍铜壶漏半欹，嘐嘐底事报偏迟。闺人好梦三更勖，壮士雄心一剑知。

秋草野桥霜印外，晓风茅店月斜时。老夫封事明朝急，听汝连番嘱侍儿。
刘德明彦集祝弟以夏云多奇峰为韵赋诗戏成五绝 其四
朱熹（宋代）

干时本已懒，胸次况亡奇。若问中林趣，婆娑祇自知。
五更
仇远（元代）

炉藏火尚红，雪映窗已白。
梦游无色界，不知身是客。
秋日志感次和佘素思明府 其一
严而舒（明代）

西风瑟瑟晓霜飞，四望郊原落木稀。节序讶同车毂转，遭逢那肯壮心违。

云看五色浓还淡，草过三冬绿渐肥。不用悲秋怀宋玉，暂随鸥鹭与忘机。
信口十绝
李流谦（宋代）

园林换叶日初长，竹阁莲塘意思凉。
除却种花并醉酒，更无一事可思量。
题岳麓寺道乡台
潘牥（宋代）

坡仙不谪黄，黄应无雪堂。
道乡不如新，此台无道乡。
青山非其人，山灵能颉颃。
一落名胜手，境与人俱香。
悲吟倚空寂，临眺生概慷。
道乡不可作，承君不可忘。
菩萨蛮
李好古（宋代）

纳红销翠春风里。精神一撮金莲底。不是睡杨妃。绿珠娇小儿。

一般娇绝处。半带疏疏雨。不解吐繁香。却教人断肠。
谢人惠金沙酴醾二首
张耒（宋代）

金沙倩丽闺中秀，酴醾谢郎林下风。
欲试此心无结习，两株常守净名翁。
虹县旧题二首 其一
米芾（宋代）

快霁一天清洲气，健帆千里碧榆风。满船书画同明月，十日随风窈窕中。
夏景冲澹偶然作二首
皮日休（唐代）

祗隈蒲褥岸乌纱，味道澄怀景便斜。红印寄泉惭郡守，

青筐与笋愧僧家。茗炉尽日烧松子，书案经时剥瓦花。

园吏暂栖君莫笑，不妨犹更著南华。

一室无喧事事幽，还如贞白在高楼。天台画得千回看，

湖目芳来百度游。无限世机吟处息，几多身计钓前休。

他年谒帝言何事，请赠刘伶作醉侯。
巢父亭
罗适（宋代）

泊然巢一枝，常静不待息。天地存遗井，聊以见清德。

窥者在尔心，凿者在尔力。何为病夏畦，俯仰无惭色。
清平乐（次韵）
韩淲（宋代）

萧然在涧。景色秋来冠。几缕明霞红未断。矫首时时遐观。

回思五马清游。分明前辈风流。留作山间佳话，更谁愁上眉头。
胜赏亭
王炎（宋代）

路入三家市，墙围十亩园。
云山如画出，人住小桃源。
题报恩寺
刘禹锡（唐代）

云外支硎寺，名声敌虎丘。石文留马迹，峰势耸牛头。

泉眼潜通海，松门预带秋。迟回好风景，王谢昔曾游。
成都运司园亭十首 其四 海棠轩
杨怡（宋代）

花如窈窕人，宛在水中沚。当轩有馀妍，终日玩芳蘤。

池清藻压枝，波动鱼争蕊。锦帐想含春，归心浩然起。
以乾隆青花瓷盆种牡丹
曾习经（清代）

朝朝数叶复量枝，不数金盘芍药诗。特与此花添色相，千山秋翠越窑瓷。
蝶恋花 其三
叶璧华（清代）

忆得当时游冶处。玉勒金鞍，芳草斜阳地。惆怅碧云天欲暮。

蘼草瘦损梨花坞。

恼煞雕梁双燕语。只管呢喃，那解人愁绪。拟把闲愁凭柳絮。

随风飞向天涯去。
宫词一百首
岳珂（宋代）

诏旨今年法祖宗，御前无复旧斜封。
震雷惊落奸邪胆，见说崇山放四凶。
留别归云草堂
钱林（清代）

离筵无欢容，银烛光不辉。清歌既宛转，妙舞亦葳蕤。

竹声一以破，琴瑟满堂悲。主人送我出，门外霜风吹。

倦马足易疲，倦客身易衰。风尘令人老，仆仆将何为。
招魏倅项教授小饮
王炎（宋代）

菖叶青青初出水，布谷声中耕事起。
去年蝗旱伤农收，今年日望岁丰美。
闻道郊原麦浪平，但虑飞蝗遗孽耳。
甚欲往来阡陌间，稍与田家共忧喜。
老大心情畏忌多，揽辔未行还自止。
假日公庭吏牍稀，只可清谈共挥麈。
小园春色亦自都，醉日杏桃娇欲语。
举杯相属谢东风，莫待枝头落红雨。
题曹编修茅山揽秀图四首 其二
胡俨（明代）

千仞芙蓉秀入天，纷纷空翠落帘前。山人无事来相访，仙得黄庭内景篇。
御苑采茶歌十首
熊蕃（宋代）

凤山日日滃非烟，剩得三春雨露天。
棠坼浅红酣一笑，柳垂淡绿困三眠。
五君咏 其二
王东槐（清代）

仪曹性孤迥，守拙得所适。闭门风雨深，巷绝车马迹。

有时率意游，散发脱巾帻。丝竹惬清听，归路夕阳碧。
李参政挽诗
虞俦（宋代）

廊庙推良弼，屏藩纪吏师。
三孤崇恤典，公座有佳儿。
风节萧长倩，诗篇杜拾遗。
倏骑箕尾去，名共列星垂。
四和 其六
项安世（宋代）

周家石鼓嵯峨，从臣才艺心多。所期唤起雅颂，渠止镌成隶科。
冬阴寄满子权
王令（宋代）

玄云载雨惜不下，北风吹急水相黏。
周遮覆盖不通透，锢结已厚难披燖。
微阳未复老阴壮，计去暖律时犹淹。
青天何可一日失，渐恐此去无由瞻。
日驭自惧不得脱，略出急入地下潜。
凭阴托寒恣凌烁，风伯得意欣沾沾。
但幸天公不省悟，谁顾地下人嗟谗。
隔绝霜露旷不下，帝有润泽何由沾。
非惟勾芽冻夭折，亦恐万类由兹歼。
九龙衔火互相暖，称有日职借不甘。
群儿锐奋不量度，欲仰吐气吁以炎。
惟有壮士抱剑卧，思得美酒聊自酣。
寄同年宗兄桐江府判去言五首
方回（元代）

子陵滩上一诗翁，七十四年双耳聋。
第一老穷吟第一，一樽时与酹江风。
锦帐春（淮东陈提举清明奉母夫人游徐仙翁庵）
戴复古（宋代）

处处逢花，家家插柳。政寒食、清明时候。奉板舆行乐，使星随后。人间稀有。
出郭寻仙，绣衣春昼。马上列、两行红袖。对韶华一笑，劝国夫人酒。百千长寿。
庵居杂咏九首
张继先（宋代）

莫羡庵居景物清，须知乐自苦中生。
山前尽日幽寻客，多说荒蹊不可行。
处州水南庵二首
秦观（宋代）

此身分付一蒲团，静对萧萧玉数竿。
偶为老僧煎茗粥，自携修绠汲清宽。
寄谢雍
祝允明（明代）

谢家兰树有清芬，每诵澄江却忆君。
想得山庄长夏里，石床眠看度墙云。
春帖子词二十首·四温成皇后合四首
欧阳修（宋代）

椒壁轻寒转晓晖，珠帘不动暖风微。
可怜春色来依旧，惟有余香散不归。
莺
张明中（宋代）

柳接飞来影，花翻过后枝。
金衣摇日色，簧口弄晴丝。
游子错回首，何人涩小词。
杨园好风景，莫与负佳期。
送强浦注籍
刘克庄（宋代）

老别亲朋已动情，可堪玉树离阶庭。
新吟不数苍蝇窍，多病真成碧鹤形。
翁迫崦嵫迟暮景，儿看风雪短长亭。
早归共举屠苏酒，莫爱西湖柳色青。
次韵和阁长李舍人喜薛梁二舍人及予同时拜命
杨亿（宋代）

西垣清切本无伦，虚薄将何缀侍臣。
承露盘高云际晓，栖鸡树绿省中春。
言成纶綍终非称，室蔼芝兰幸得亲。
從此烟霄连步武，宸游长奉屬车尘。
题君山
方干（唐代）

曾于方外见麻姑，闻说君山自古无。
元是昆仑山顶石，海风吹落洞庭湖。
次韵冯圆中郎中游甘露寺
史浩（宋代）

试凭古刹俯江城，追思孙权共孔明。
三国有人成底事，六朝何代不交兵。
中原天子今恹复，北塞胡儿始削平。
附翼攀鳞真际会，小臣亦解说功名。
众建莲社堂求疏语
李昴英（宋代）

过错鼻孔着莲香，引得喃喃哄几场。
供佛建庵人更错，参机元不在西方。
花月吟效连珠体十一首·其五
唐寅（明代）

月转东墙花影重，花迎月魄若为容。
多情月照花间露，解语花摇月下风。
云破月窥花好处，夜深花睡月明中。
人生几度花和月？月色花香处处同。
次韵子瞻子由题憩寂图二首
黄庭坚（宋代）

松寒风雨石骨瘦，法窟寂寥僧定时。
李侯有句不肯吐，淡墨写出无声诗。
泗上冯使君南楼作
祖咏（唐代）

井邑连淮泗，南楼向晚过。望滩沙鹭起，寻岸浴童歌。

近海云偏出，兼秋雨更多。明晨拟回棹，乡思恨风波。
一日曲
梅尧臣（宋代）

妾家邓侯国，肯愧邯郸姝。
世本富缯绮，娇爱比明珠。
十五学组紃，未尝开户枢。
十六失所适，姓名倾里闾。
十七善歌舞，使君邀宴娱。
自兹著乐府，不得同罗敷。
凉温忽荏苒，屡接朝大夫。
相欢不及情，何异逢路衢。
昨日一见郎，目色曾不渝。
结爱从此笃，暂隔犹恐疏。
如何遂从宦，去涉千里途。
郎跨青骢马，妾乘白雪驹。
送郎郎未速，别妾妾仍孤。
不如水中鳞，双双依绿蒲。
不如云间鹄，两两下平湖。
鱼鸟尚有托，妾今谁与俱。
去去约春华，终朝怨日赊。
一心思杏子，便拟见梅花。
梅花几时吐，频掐栏竿数。
东风若见郎，重为歌金缕。
赠仰上人
齐己（唐代）

避地依真境，安闲似旧溪。干戈百里外，泉石乱峰西。

草瑞香难歇，松灵盖尽低。寻应报休马，瓶锡向南携。
千年古石
何炳然（宋代）

怪底黄石公，乃是赤松子。
蒲柳不自强，一见颡应泚。
菩萨蛮·一声羌管吹呜咽
孙舣（宋代）

一声羌管吹呜咽。玉溪夜半梅翻雪。江月正茫茫。断桥流水香。含章春欲暮。落日千山雨。一点著枝酸。吴姬先齿寒。
送徐陵如朱尔凝北上 其一
李流芳（明代）

黄河木落见征帆，莫道风寒去路难。一曲琵琶刁酒辣，西山迎马雪中看。
次友人书怀
张元干（宋代）

此生无意入修门，精饱鸡豚短褐温。
卜筑几椽临水屋，经营数亩傍山园。
酒杯剩喜故人饮，书帙能遮老眼昏。
身世颇同猿择木，功名谁问鹤乘轩。
秋物八咏
李钟问（清代）

澄江入暮夕阳斜，不尽低徊一望赊。万顷风烟寒楚佩，十年消息盻仙槎。

眼前到处人心冷，镜里偏看老鬓华。欲托微词波已逝，临渊独坐怨咨嗟。
余全之赠菊栽二十 其二
王十朋（宋代）

余郎萧洒似何郎，事业它年未易量。寄我新诗三十绝，笔头直与菊争芳。
律僧
张籍（唐代）

苦行长不出，清羸最少年。持斋唯一食，讲律岂曾眠。

避草每移径，滤虫还入泉。从来天竺法，到此几人传。
望汉月
晏殊（宋代）

千缕万条堪结。占断好风良月。谢娘春晚先多愁，更撩乱、絮飞如雪。

短亭相送处，长忆得、醉中攀折。年年岁岁好时节。怎奈尚、有人离别。
读史
彭汝砺（宋代）

娄敬脱挽辂，独建金城安。韩信出羁旅，遽上将军坛。

谋出万乘出，名飞百夫叹。丈夫松桂姿，直气虹霓蟠。

得时树功业，未谢娄与韩。
赠率子连三首
王祜（宋代）

古星当崖映日间，年年常伴白云闲。
糇粮丹火何从出，四面无人见下山。
苦脾泄在告因饮白酒一杯小愈魏倅有诗已而病复作因次韵见意
王炎（宋代）

羸老畏风湿，河鱼将奈何。玉友岂不佳，终难护天和。

数息谩吐岂，鍊形空按摩。自笑来日短，残漏鸣铜荷。

吏事如衣垢，濯之费挼挲。养痾谅非宜，山林归兴多。
峡口听雨
洪朴（清代）

子规啼咽打头风，十二巫山曲曲笼。上峡雨后悬溜外，极天寒到暮云中。

秋声牢落高唐路，客思凄迷蜀道丛。等是萧萧时节异，江南烟侣问巴东。
秋上白帝城登白帝楼
陈昂（宋代）

石壁将天压，山楼反不奇。
英雄云散后，烟霭日斜时。
碧涧秋光老，青林鸟梦宜。
樽前多感慨，衰柳已先知。
代仍六弟吊程贡元三首
许月卿（宋代）

嚚讼渐成俗，如君今岂多。
仲尼仁者静，下惠圣之和。
夜月数声笛，春风一再歌。
纷纷当泚颡，视此石嵯峨。
雪中官舍独坐闻薪炭翔贵因成长句
王炎（宋代）

天寒吹堕一尺雪，官冷酿成千斛愁。
酌酒到花非所欲，束薪如桂若为谋。
风前鹤氅谁携策，江上渔蓑自舣舟。
凭仗六龙回日毂，稍分轻暖到南州。
秦女吹箫图
郑思肖（宋代）

弄玉飘飘仙女姿，凤凰低舞久相期。箫中应有别一曲，飞出青天影外吹。
南柯子 病中怀亲
万淑修（清代）

不必愁生死，关山隔故乡。楼头吴橘又初黄。正是暮秋时候、过重阳。

日落迷芳草，庭深怯晓霜。病怀无计苦参商。又见一行征雁、断人肠。
唐制新进士杏园宴集三首 其一
王家枚（清代）

翩翩诸少年，走马游长安。射策冠甲科，姓氏隶春官。

导以探花使，恣赏周名园。四围云锦护，一曲霓裳喧。
罗汉南公升堂颂二首 其一
黄庭坚（宋代）

宝积拾得漏贯钱，古佛堂前狗尿天。东山日出西山雨，露柱搥胸哭破船。
五斗粟
李东阳（明代）

五斗粟，不屈人。
五株柳，不出门。
举世不我容，上作羲皇民。
羲皇梦不见，一枕三千春。
次韵韦深道独乐堂十绝 其五
周紫芝（宋代）

曩喜韦苏州，有句尽平淡。只今把君诗，去眼不可暂。
新晴 石径新晴步屧迟半因访友半寻诗东风虽老春还好开到荼蘼第一枝 欲晴仍晦
陶安（明代）

山市初看霁色新，痴云四野妒馀春。蝶蜂自动闲愁怨，欲逐莺花意未伸。
款歌
秦约（明代）

金菊粉蕖秋水滨，恰如生色画屏新。
荡舟直过红桥去，小队游鱼不避人。
怀真赵二公一首
刘克庄（宋代）

南塘清谈亹亹，西山至言琅琅。
七略通群书博，一生短千载长。
滩下候风 其二
刘谦（清代）

四顾何警肃，山空起长烟。群响隐不见，月明声在川。

崩湍向予怒，悲激毛发寒。天地多险途，岂必我独然。
绝句
朱池寺僧（宋代）

孤灯寂寂夜堂深，寒雨潇潇响竹林。文抵浮生只如此，不须哀怨动悲音。
予笔多苇管近又得竹笔匣因作绝句
晁说之（宋代）

竹匳苇管可幽居，前日曾藏万卷书。
烽火不知南北渡，祝兹微物莫愁予。
如梦令 其六
史浩（宋代）

一笑尊前相语。莫遣良辰虚度。饮兴正浓时，兔碗聊分春露。

留住。留住。催办后筵歌舞。
自述
刘过（宋代）

扁舟送客出姑苏，晚泊吴江夜雨馀。
波浪稍平风力定，青黄相间橘楚主。
匆忙旅馆催行酒，草率杯盘旋买鱼。
与我壁间书岁月，无人为作小王书。
冬夜同张元易过顾叔潜得红字
黎民表（明代）

枥马苦嘶风，徘徊恋竹丛。
寒声御沟水，月色建章宫。
小袖禁花艳，衰颜借酒红。
他年文字饮，能复忆城东。
苦热二首 其二
宋祁（宋代）

秋阳昼长不可度，身被单葛如重裘。何当急雨洗天地，坐使清风还九州。
偶成梅山园有酌
陈著（宋代）

易来难去家半里，似有还无雨数丝。
烂醉池边野花下，黄昏犹有未成诗。
旧挽汪隐君 其二
陈起（宋代）

遗碣钻辞掩夜台，脩文空叹逞馀才。鹿坡明月成惆怅，不见高人自往来。
破屋
毕仲游（宋代）

破屋风千穴，棂疏日一竿。长巾笼短发，旧褐怯新寒。

道路形容改，悲啼骨髓乾。乾坤非不大，无地得閒官。
偶成
文天祥（宋代）

昨朝门前地寸裂，今朝床下泥尺深。
人生世间一蒲柳，岂堪日炙复雨淋。
起来高歌离骚赋，睡去细和梁父吟。
已矣已矣尚何道，犹有天地知吾心。
予以谬作数种并总所奏藁遗参赞高紫微闻以阅
岳珂（宋代）

涉笔牛腰倦不支，余工那复到新诗。
殷雷秧绿又期月，指日枣红能几时。
自古兵财无一策，于今社稷寄西陲。
入郛及国均危道，勿谓君侯不敢知。
梦江南·兰烬落
皇甫松（唐代）

兰烬落，屏上暗红蕉。闲梦江南梅熟日，夜船吹笛雨萧萧。人语驿边桥。
用钱买绿萼梅
潘牥（宋代）

为爱栽梅废食眠，杖藜行尽几山巅。
因贪雪后横窗影，那用朝来籴米钱。
穷鬼揶揄争笑我，诗翁邂逅亦欣然。
花时莫起渊明恨，粪火蹲鸱酌涧泉。
六月二十日湖上四绝句 其二
刘摰（宋代）

红蕖白藕满平湖，曾爱新梢玉不如。今日水深那可得，野人盘上欠香蔬。
贺新郎（和翁处静桃源洞韵）
吴潜（宋代）

拍手阑干外。想回头、人非物是，不知何世。万事情知都是梦，聊复推迁梦里。也幻出、云山烟水。白白红红虽褪尽，尽倡条、浪蕊皆春意。时可醉，醉扶起。

瀛洲旧说神仙地。奈江南、猿啼鹤唳，怨怀如此。三五阿婆涂抹遍，多少残樱剩李。又过雨、亭皋初霁。惭愧故人相问讯，但一回、一见苍颜耳。谁念我，鹪鹩志。
送广州刘掾
宋庠（宋代）

督府迢迢瘴海城，掾曹三语蔼兰馨。归邮托信梅华暖，仙剂蠲疴薏子灵。

蚌月射楼吟思苦，鸡潮惊枕醉魂醒。外台谁举沈僚俊，编著黄堂有政经。
和叶中茂过访见贻四章 其二
赵汸（元代）

久知富贵等云浮，漫自空山擅一邱。志定不辞沟壑辱，身閒亦抱古今愁。

每怜山色频移杖，为惜蟾光独上楼。荷子远来同寂寞，茯苓黄菊总堪求。
晚秋有感
韩琦（宋代）

倦鹊穿林趁独栖，此情唯有老鳏知。西风日紧重阳近，忍对黄花把酒卮。
简彦博
赵蕃（宋代）

忆昨连郛住，犹为解榻期。古书相是正，馀事剧娱嬉。

近者间何阔，怀哉我所思。如闻穫稻毕，当是入山时。
感事六首 其二
顾梦圭（明代）

翩翩猎骑临边城，边城草深山路平。丰狐狡兔各有穴，鸣镝张路殊不惊。

迩来地气南徙北，广莫风至犹无冰。君不见桃虫拚飞即鵩鸟。

首下尻高咎非小。
秋日野步和王觉民十六首
王之道（宋代）

五穷韩愈烦驱逐，一室陈蕃倦扫除。
我有埙篪旧诗集，当令阿买为君书。
秋晚过洞庭
张泌（唐代）

征帆初挂酒初酣，暮景离情两不堪。
千里晚霞云梦北，一洲霜不洞庭南。
溪风送雨过秋寺，涧石惊龙落夜潭。
莫把羁魂吊湘魄，九疑愁绝锁烟岚。
寄郭月篷
真山民（宋代）

烟波秋草外，活计一渔篷。
淡月明寒苇，新霜醉晓枫。
身虽殊出处，道岂有穷通。
俯仰看人面，何如数过鸿。
病中即事十五首 其四
赵蕃（宋代）

宵晴朝复雨，夜雨晓还晴。未识冬天尔，浑疑春令行。

人人忧疟疠，物物败生成。襘法繇来古，官居孰用情。
城南杂咏二十首·纳湖
张栻（宋代）

原原锡潭水，汇此南城阴。
岸花有开落，水盈无浅深。
祭韩吏部文附诗
刘禹锡（唐代）

岐山威凤不复鸣，华亭别鹤中夜惊。畏简书兮拘印绶，思临恸兮志莫就。

生刍一束酒一杯，故人故人歆此来。
生查子 九月廿一
佚名（宋代）

才生申十日，便小春时候。硕果已含生，一缕微阳透。

贞固见天机，寿脉滋培厚。菊后早梅前，不尽长生酒。
上韩公枢密二首·其二
李清照（宋代）

想见皇华过二京，壶浆夹道万人迎。
连昌宫里桃应在，华萼楼前鹊定惊。
但说帝心怜赤子，须知天意念苍生。
圣君大信明知日，长乱何须在屡盟。
送僧游天台
王安石（宋代）

天台一万八千丈，岁晏老僧携锡归。
前程好景解吟否，密雪乱云缄翠微。
礼斗台
王世贞（明代）

斗柄横斜河汉微，轻风欲袭五铢衣。钧天一派初收响，摘得金盘玉露归。
送林尚义出汎平海
张嗣纲（明代）

十载优游老六韬，折冲樽俎重投醪。匡时早画平蛮策，对垒还披上塞袍。

碣石风高戎马跃，惠阳烟锁野猿号。男儿渴饮单于血，满目干戈莫惮劳。
米贵
袁士元（元代）

去年避寇荒农天，今年捕寇无客船。江头白米才一斗，索我三百青铜钱。
次韵和范景仁舍人对雪
梅尧臣（宋代）

三尺没腰雪，京华频岁无。
高低相掩覆，窍隙似封糊。
帖缺都迷丑，增妍不问枯。
因时混贫富，遇物得图觚。
眩目曾何数，流风不可图。
冥冥山雾合，浩浩海云铺。
未觉花飞叶，先看霰集珠。
落机裁扇素，猎野割肤腴。
粲尔娥奔月，皤然叟赴酺。
薄才今揣称，小巧媿非夫。
田园幽隐图
刘永之（明代）

我家清江县城北，竹梁花埭环深宅。邻屋分灯夜读书，仙山借鹿春耕石。

踪迹年来逐转蓬，万事惊心旧业空。无钱买山惟爱画，坐对新图如梦中。

柴门茂树森相向，野水山桥接空旷。雨足沙田野犊閒，风回茅屋晨鸡唱。

隔林炊黍起新烟，接竹穿篱引涧泉。傍堤榆柳皆新种，近舍柘枝不记年。

山深住久疏城府，人情颇讶今非古。酒熟频开白社尊，家贫时卖□公屦。

迩者中原相犄角，锦袍白马相驰逐。得失俱随去水流，至今犹记王官谷。
题陈正字贫亦好斋四首 其三
许及之（宋代）

肠日九回谙世路，肱今三折悟良医。戎郎何自知贫好，却是归来远客知。
二月一日郡圃寻春二首
杨万里（宋代）

花遶朱檐柳遶栏，小亭面面锦团栾。
春风横欲歁诗瘦，且下东窗护嫩寒。
绍熙庚戍十月偕赵仲宗舜和潘谦之曾鲁仲游九
黄榦（宋代）

万叠云山踏雨来，白云依旧冒山隈。
尊罍罄尽客怀恶，衣屨沾濡僧意猜。
默坐香炉烟起伏，喜闻灵洞石崔嵬。
五更清磬丁东响，参斗横空天四开。
题泗水厅壁
蒋伟（清代）

十年奔走宦途忙，赢得须眉鬓发苍。竭力仅能修百废，举头何忍见千疮。

充饥处处惟糠覈，输税家家卖枣桑。老我此行归计得，谁将民隐达岩廊。
夷齐
司马光（宋代）

夷齐双骨已成尘，独有清名日日新。
饿死沟中人不识，可怜今古几何人。
春郊诗
虞羲（南北朝）

光风转蕙亩，香雾郁兰津。暄迟蝶弄葩，景丽鸟和春。

樵歌喧垄暮，渔枻乱江晨。山中芳杜若，依依独思人。
芦花
薛季宣（宋代）

秋风摘索铺寒雪，败叶枯条互明灭。淡荡閒塘摇夕阳，横斜断岸凌高节。

无言咄咄日书空，执礼拳拳意绵蕝。望极氍毹铺纠结，渔歌何处声凄切。
口占
柯应东（宋代）

不作栋梁用，偏寻山寺居。
但闻声似鼓，谁识木为鱼。
东湖
李覯（宋代）

古郡城池已瞰江，重湖更在郡东方。
水仙坐下鱼鳞赤，龙女门前橘树香。
路绝尘埃非洒扫，地无风雨亦清凉。
使君待客多娱乐，只有醒时觉异乡。
吸江
文天祥（宋代）

绝壁千寻俯雪潭，春花秋草有（上髟下监）鬖。
当年误著蒲团坐，惹得人称马祖岩。
题游昭画牛四图
王灼（宋代）

山平皋垅低，秋深云雨晦。
牧人荷蓑笠，匍伏在牛背。
穉牛先跳逸，两牛追不及。
安得青天出白日，重来缓驱莫相失。
舟泊断藤峡
毛绍龄（明代）

风色萧萧月影残，长湍深夜听潺湲。青山列戟无人处，笑有孤舟一枕寒。
绍隆寺
沈佺期（唐代）

吾从释迦久，无上师涅槃。探道三十载，得道天南端。

非胜适殊三，起喧归理难。放弃乃良缘，世虑不曾干。

香界萦北渚，花龛隐南峦。危昂阶下石，演漾窗中澜。

云盖看木秀，天空见藤盘。处俗勒宴坐，居贫业行坛。

试将有漏躯，聊作无生观。了然究诸品，弥觉静者安。
田家即事
赵蕃（宋代）

漫道诗书可起家，未知田舍足生涯。
不辞伛偻翁栽稻，能作纷耘妇剥麻。
口腹定繇勤力许，衣裘宁怕大寒加。
罔知耕稼求温饱，行役虽劳莫重嗟。
换巢鸾凤（梅意花庵作春情）
史达祖（宋代）

人若梅娇。正愁横断坞，梦绕溪桥。倚风融汉粉，坐月怨秦箫。相思因甚到纤腰。定知我今，无魂可销。佳期晚，谩几度、泪痕相照。
人情。天眇眇。花外语香，时透郎怀抱。暗握荑苗，乍尝樱颗，犹恨侵阶芳草。天念王昌忒多情，换巢鸾凤教偕老。温柔乡，醉芙蓉、一帐春晓。
春尽过显灵宫
冯有经（明代）

长杨夹路水流渠，高阁烟光落槛疏。
歌鸟报晴云彻净，架藤满紫蝶来初。
风回氅佩飞谭麈，香扑真文走蠹鱼。
有药驻颜难驻日，一春抄得酒方书。
政府生日十首
曹勋（宋代）

从容国论对枫宸，今古无双第一人。
永佐无为明大道，怡然高寿鄙庄椿。
次韵潘都干水晶菊二首
项安世（宋代）

幕中安得野人园，种此晶荧白玉丹。
冷淡虽无九春分，风流还得一冬看。
银杯共色深宜酒，纸帐围香木怕寒。
只向河阳种桃李，今时潘胜旧时潘。
和湘东王名士悦倾城诗
萧纲（南北朝）

美人称绝世，丽色譬花丛。经居李城北，住在宋家东。

教歌公主第，学舞汉成宫。多游淇水上，好在凤楼中。

履高疑上砌，裾开特畏风。衫轻见跳脱，珠概杂青虫。

垂丝绕帷幔，落日度房栊。妆窗隔柳色，井水照桃红。

非怜江浦佩，羞使春闺空。
翠微山龙王堂
慈海（清代）

小亭池畔碧琅玕，坐纳春阴昼不寒。得失风闻皆入幻，是非云卷怎相干。

波平浅水鱼游乐，声静高枝鸟梦安。领受个中真快活，进山容易出山难。
近别
司马扎（唐代）

咫尺不相见，便同天一涯。
何必隔关山，乃言伤别离。
君心与我心，脉脉无由知。
谁堪近别苦，远别犹有期。
绿萼梅
喻良能（宋代）

白练铢衣翠袂斜，洗妆不着脸边霞。
天寒日暮倚修竹，初见仙人萼绿华。
书目所见者五首 其二
张侃（宋代）

浅滩潮未到，小舟不得动。当时一羽轻，今成千钧重。

老翁倚篙竿，生寒肩势竦。劝翁且归家，潮来胜乘槎。
如梦令 见终南山石刻，署云，承安五年重阳
王哲（金朝）

大道长生门户。凡个惺惺觉悟。铅汞紧收藏，方始澄神绝虑。心慕。心慕。便趋蓬莱仙路。
鬲溪梅令 读梅书屋
萧恒贞（清代）

万枝香雪绕檐楹。拥书城。中有高人读到、夜三更。月斜参影横。

高窗灯火一絇青。照吟情。自拨熏炉炙研、句将成。翠禽三两声。
送陈养晦谒阆风舍先生四首
戴表元（宋代）

大篇无法须自悟，小语有益最难寻。
祗今人嫌此老谑，后来追忆直千金。
翛然轩
白玉蟾（宋代）

不著人间一点尘，翛然一室貯幽人。
清宵瓮下酒中圣，白昼笔头诗泣神。
芳草惜锄怜绿净，落花慵扫爱红匀。
棋声隔断华胥路，自把博山烧暮春。
外弟李定少卿挽诗三首 其一
赵抃（宋代）

子舍竞诜诜，号天日月昏。有绡传秀像，无药反英魂。

右棘官虚位，西山墓闭门。遣余衣上泪，时复有啼痕。
俄总兵萨士赠马
曾广钧（清代）

西使朝天紫陌长，剑装香椀有辉光。我行款段惭兹白，君语祁连即彼苍。

战伐莫承周猃狁，衣冠行对汉明光。画疆已失余吾水，无复兰筋镇九方。
寄致政苏子平大夫
郭祥正（宋代）

十年想见苏夫子，闻说腰金便弃官。云在皖山峰上住，龙归潜水窟中蟠。

已无俗坌心休洗，更有春醪盏不乾。我亦江南专一壑，忆君相伴把渔竿。
试儿行为天标令子赋
吴廷桢（清代）

璇源照夜凝冰壶，老蚌就掌生明珠。翠眉玉颊瞳点漆，人间又明徐卿雏。

去年汤饼会众客，郁葱佳气方充闾。走邀温峤辨英物，耳畔仿佛闻啼呼。

今来周晬露头角，矫矫自与群儿殊。豪鹰崱屴毛骨异，敢以凡鸟题门枢。

云屏翠幕好遮护，抱持保姆颜敷腴。图史百物罗左右，满堂坐展红氍毹。

排窗穴壁竞觇矕，亲戚笑问儿何须。径前握管随手抹，似寻字画摹之无。

诸馀玩好不挂眼，岂羡取印提戈殳。乃翁雅素耽词翰，吮毫舔墨勒咿唔。

儿生堕地有同嗜，端能读父盈车书。草牍方当等曼倩，临书且为留官奴。

几人有儿得宁馨，万金之产良非诬。我归责子坐叹息，提孩便已趋殊途。

朋来虽有四男子，森如立竹僵墙隅。懒惰总不好纸笔，召令吐记常含糊。

正应坐我老伏枥，顾后驹齿皆顽驽。韩子不免简教示，陶公终是分贤愚。

诗成聊复使之写，得不愧汗沾肌肤。生儿当如李亚子，尔曹碌碌何为乎？
游密庵
朱熹（宋代）

弱龄慕丘壑，兹山屡游盘。朝隮青冥外，暮陟浮云端。

晴岚染襟裾，水石清肺肝。俯仰未云已，岁月如飞翰。

中年尘雾牵，引脰空长叹。旷岁一登历，心期殊未阑。

矧此亲友集，笑谈有馀欢。结架迫弯埼，徙倚临奔湍。

共惜前古秘，今为后来观。落景丽云木，回风馥秋兰。

林昏景益佳，怅然抚归鞍。谅哉故山好，莫遣兹盟寒。
隐居秋日
林逋（宋代）

行药归来即杜门，啸台秋色背人群。
幽虫傍草晚相映，远水着烟寒未分。
高亢可能称独行，穷空犹擬赖斯文。
过从好事今谁是，自笑何如杨子云。
秋日三首 其一
吕本中（宋代）

罢马厌鞭策，征鸿思稻粱。终年在泥土，永路困风霜。

慎勿鞍鞯爱，直须矰缴防。吾衰亦已甚，念尔不能忘。
赠妙胜主人
陈造（宋代）

舆台却略车不前，寒风皴肌冰在袖。
还家大胜去家时，景物顿回春气候。
宿云坏裂无几留，满放羲轮碾晴昼。
卧石荦确犹润湿，短篱檀栾挺疎瘦。
是处麦畦间青壤，谁家柳阴围碧溜。
前山竞献晓髻浓，后海全民纹縠皱。
妖桃艳杏各趺萼，近树遥林错文绣。
池鱼酣暖泳清浅，山鸟何知语幽茂。
搜诗忽忘路远迩，啅鹊不离车前后。
闲身胜践多龃龉，缓驾幽寻容宿留。
转从净宇寄倦憩，得访老禅闲话旧。
拂除尘壁诗刻在，挽仰岁华春事又。
开单一饭吾易饱，袖手千倡渠无陋。
戴星摩抚防务废，挽袂留连惭意厚。
出处殊科要酬应，气味相投真邂逅。
吾归自竟武城歌，放师道价诸山石。
杨子京益壮楼
戴栩（宋代）

征蛮老将何矍铄，马如飞龙铠如石。
不记腥云毒雨时，苦忆阿如乘下泽。
累累薏苡化明珠，谗夫萋菲何代无。
说死嗜生非烈士，欲行辄止真贾胡。
江东领军今独步，快剑雄笔风雨过。
壮肌无身宰树高，壮怀有弟楼名大。
楼前万象供指呼，远苍近绿开画图。
荣谢随时各稚耋，宇宙不改同朝晡。
请君清坐自探索，此本无亏何所益。
怀仙志
潘嗣英（明代）

销尽铅华自可怜，樽前歌舞总寒烟。虎丘冢冷馀青草，燕子楼空委翠钿。

风过竹声疑解佩，春传莺语想当筵。芳魂东逐罗浮近，一枕梅花入梦仙。
出石门滩舟行书所见七首 其六
刘崧（元代）

沙岸崩时惟见石，江流曲处却逢山。荒林野屋元星散，古路行人自往还。
洞仙歌
赵鼎（宋代）

空山雨过，月色浮新酿。把盏无人共心赏。漫悲吟、独自捻断霜须，还就寝、秋入孤衾渐爽。

可怜窗外竹，不怕西风，一夜潇潇弄疏响。奈此九回肠，万斛清愁，人何处、邈如天样。纵陇水、秦云阻归音，便不许时闲，梦中寻访。
和晨发柳河馆憩长源邮舍
苏颂（宋代）

君逢嘉景思如泉，欲和惭无笔似椽。
山谷水多流乳石，旃裘人鲜被纯绵。
服章几类南冠系，星土难分列宿躔。
安得华风变殊俗，免教辛有叹伊川。
赋得归云送李山人归华山
钱起（唐代）

秀色横千里，归云积几重。欲依毛女岫，初卷少姨峰。

盖影随征马，衣香拂卧龙。只应函谷上，真气日溶溶。
奉和大梁相公重九日军中宴会之什
裴夷直（唐代）

今古同嘉节，欢娱但异名。陶公缘绿醑，谢傅为苍生。

酒泛金英丽，诗通玉律清。何言辞物累，方系万人情。
送人归台州
施肩吾（唐代）

莫驱归骑且徘徊，更遣离情四五杯。

醉后不忧迷客路，遥看瀑布识天台。
叹息
高翥（宋代）

叹息闲身不自如，长年借屋客中居。
事多只为人情熟，贫甚还因世法疏。
兄弟候归应有梦，交游散去更无书。
攒心万感争催老，白发萧骚欲满梳。
【仙吕】点绛唇　中秋月
朱庭玉（元代）

可爱中秋，雨余天净，西风送。晚云归洞，凉露沾衣重。
【混江龙】庾楼高望，桂华初上海涯东。秋光于宙，夜色帘栊。谁使银蟾吞
暮霞，放教玉兔步睛空。人多在，管弦声里，诗酒乡中。
【六幺遍】烂银盘涌，冰轮动。辗玻璃万顷，无辙无踪。今宵最好，来夜怎
同。留恋孀娥相陪奉，天公，莫教清影转梧桐。
【后庭花】直须胜赏，想人生如转蓬。此夕休虚废，幽欢不易逢。快吟胸，
虹吞鲸吸，长川流不供。
【赚煞】听江楼，笛三弄，一曲悠然未终。裂石凌空声留亮，似波心夜
吼苍龙。唱道醉里诗成，谁为击金陵半夜钟，我今欲从嫦娥归去，盼青鸾飞上广
寒宫。　咏梅
所欠唯何？半生辜负，梅花债。洛京春色，直抵千金买。
【混江龙】水南佳会，主人樽俎胜安排。北州远客，西洛英才。和气须知席
上生，孤芳先向腊前开。宜珍赏，应题赋景，落笔书怀。
【六幺遍】故人应与，梅同态。梅虽雅淡，人更清白。人之风彩，梅之调格。
人与梅花俱可爱，无奈，岁寒姿可惜在尘埃。
【赚煞】惜花心，今番煞，恨不到调羹鼎鼐。此日梅花溪上客，胜当年刘阮
天台。劝酒留情，故意地教人强艳侧。酒休剩饮，花须少戴，也教人道洛阳来。
玲珑玉 曹靖陶惠双红豆，云是文正公手植者。名德芳踪，辄触吟绪，拈成此词，寄荅殷勤
姚华（清代）

琼颗匀圆，趁开箧，竞穗镫红。春娇正坼，露时记采秋丛。

慎重名流手蓻，到云礽收取，凭寄飞鸿。玲珑。闲拈来，词意转秾。

料得当年觅植，道种分南国，情托东风。宰相梅花，赋家心，丽则堪同。

千年风流如续，称儒雅，窗前一树，也署村农。意无尽，几回看，常在掌中。
偈颂五十一首
释大观（宋代）

簸土扬尘，金刚正体。
七颠八倒，大寂定门。
排空烟嶂添愁色，著雨林花带泪痕。
]
解任上马太守 其二
王粹（明代）

残云落日满东江，入夜乡心益渺茫。蕉鹿岂知成幻梦，莼鲈偏若滞殊方。

一朝宠渥君恩重，万里飘零客路长。幸有天风送行力，不妨人笑独归航。
怀旧诗 伤刘沨
沈约（南北朝）

处和无近累。
天然有胜质。
萧瑟负高情。
耿介怀秋实。
义贵良为重。
兰摧非所恤。
一罢平生言。
宁知携手日。
过介甫
曾巩（宋代）

日暮驱马去，停镳叩君门。
颇谙肺腑尽，不闻可否言。
淡尔非外乐，恬然忘世喧。
况值秋节应，清风荡歊烦。
徘徊望星汉，更复坐前轩。
题耸寒图二绝
周必大（宋代）

浪传魁梧越沧溟，过誉清夷得好铭。
今见画图寒乞甚，心声心画果难形。
仗锡平老具舟车迎前天衣印老印悉遣还策杖访
陆游（宋代）

鱼鼓声中白巾，南山笋蕨一番新。
长安不是无卿相，林下平津独可人。
息壤
袁说友（宋代）

石城出壤水怀州，息壤藏城水复收。
千载故侯犹未识，土能胜水有深谋。
蝶恋花（和彭孚先韵）
卢炳（宋代）

满架冰蕤开遍了。试问花神，留得春多少。清胜荀香娇韵好。谢得风月应难到。

酒酿新醅名不老。醉倒花前，真个无烦恼。满座清欢供一笑。春酲拚却明窗晓。
思佳客·家住银塘东复东
仇远（元代）

家住银塘东复东。赤阑桥下笑相逢。春风豆蔻抽新绿，夜雨茱萸湿老红。鸥鸟散，水天空。绮窗昨夜已无踪。月昏云淡沙汀小，帘影重重花影中。
杂曲歌辞。十二月乐辞。四月
李贺（唐代）

晓凉暮凉树如盖，千山浓绿生云外。依微香雨青氛氲，

腻叶蟠花照曲门。金塘闲水摇碧漪，老景沉重无惊飞，

堕红残萼暗参差。
嘉州寄左绵王虞部
石介（宋代）

江山如画望无穷，况属升平岁屡丰。
万树芙蓉秋色裹，千家碪杵月明中。
断霞半着燕支木，零露偏留筀竹丛。
只欠流杯曲水宴，风流未与左绵同。
门有车马客为郭学宪作
卢龙云（明代）

凉飙集庭树，炎晖撤广陌。抚景叹合并，暮类翻离索。

念无心所叹，可与陈肝膈。搔首步前除，忽来车马客。

年齿丈人行，儒雅文章伯。缱绻叙乡园，酌酒相娱乐。

俯仰聆高谈，意气感今昔。天子重才贤，求之偏草泽。

出庭固有时，幸兹贤路辟。繄我万里游，谬忝金闺籍。

萍水尽他乡，缅焉怀所戚。促膝讵云疲，晤言可终夕。
答苏母舅以九日诗见寄
区大相（明代）

忽示登高作，悲怀独有君。家贫违故里，书远寄秋云。

地僻山寒早，江空猿啸闻。往时落帽兴，愁绝孟参军。
酬李公择谢予赠范李猿獐
郭祥正（宋代）

黄獐雄领雌，青猿母抱子。一落罝网中，城市就生死。

不如图画上，山深石泉美。永无罝网忧，精神自全耳。

爱之写横轴，容易披案几。动静适自感，物我忘表里。

犹疑跳踯去，毫端讵能止。易生名独擅，斯人嗟往矣。

后来称李范，赠君君勿鄙。纵令笔未妙，犹胜负涂豕。
春游五首 其三
邵雍（宋代）

二月方当烂漫时，翠华未幸春无依。绿杨阴里寻芳遍，红杏香中带醉归。

数片落花蝴蝶趁，一竿斜日流莺啼。清樽有酒慈亲乐，犹得阶前戏綵衣。
赋得不知秋思在谁家
戴梓（清代）

皎皎今宵月，盈盈独系秋。坐深飞列宿，望远注双眸。

似有怀人怨，将无作客忧。雁横千里外，酒醒五更头。

丛菊疏砧苑，丹峰送别洲。金风人徙倚，玉笛听霜楼。
述陂
李浩（唐代）

数椽临苍波，我目得以寓。
长溪山根来，澄潭一回互。
万象森可掬，翛翛澹清素。
草短牛羊饥，沙暖凫鹜聚。
枯槎出断岸，孤艇横野渡。
荒寒何代城，隐沦尚门户。
昔时歌舞地，今日采樵路。
回薄万古心，斜阳在烟树。
宋屯田归湖南
张方平（宋代）

旧学孙明复，春秋助发微。倦游惊白首，知已失缁衣。

乞了朝鸡去，南随社燕归。衡湘多隐逸，道侣未应稀。
鳌鱼抢宝石
林光（明代）

破浪穿云涌石鲸，波心遥见瑞光呈。那知物象俱含欲，只恐蛟龙见亦争。

舟楫频年渔子戏，风涛终日旅商情。海门万里不归去，也欠僧繇一点睛。
林堂读书
钱允（明代）

松云苍翠石泉清，茅屋人家远俗情。猿鹤未归秋寂寂，隔林时听读书声。
蒙云叟司户宠示佳篇若将以功名相勉者再用韵以呈 其一
华镇（宋代）

来时春半忽惊秋，思虑关心欲破头。符竹徒劳乘绝障，舆图那忍望神州。

未酬素志终难已，欲问皇天肯断休。樽酒且须浇垒块，不须更作畔牢愁。
晓发通州望京阙作
王绂（明代）

小雨初晴晓雪开，五云深处见楼台。山连辽海金城固，春满关楼玉辇回。

星汉共瞻天渐近，衣冠重整客初来。欲凭子墨誇雄览，愧乏扬雄献赋才。
定风波 恶梦
顾太清（清代）

事事思量竟有因，半生尝尽苦酸辛。望断雁行无定处，日暮，鹡鸰原上泪沾巾。

欲写愁怀心已醉，憔悴，昏昏不似少年身。恶梦醒来情更怯，愁绝，花飞叶落总惊人。
枯林墨蕙
凌云翰（元代）

转蕙光风百里馀，空庭曾见雪消初。数丛一干谁能写，笔法浑如贝叶书。
奉别唐寺丞丈一首
度正（宋代）

正家巴山阳，占田才百亩。
春秋自耕稼，亦足糊其口。
中年或水旱，采蕨充饭糗。
四壁固屡空，满屋贮蝌蚪。
少蒙义方训，交口相传授。
日记数百言，勇气摩星斗。
既长游乡校，稍稍别妍丑。
父曰尔勉哉，学问贵悠久。
惧然铭诸内，庶几造渊薮。
奈何天降割，累累若孤狗。
三年抱忧患，忍复言进取。
洪惟太上皇，下诏罗琼玖。
提笔入贡士，肝肺始一呕。
时年二十四，一得殆天偶。
自兹青衫缚，连年事奔走。
得官涪江上，距家才百刀。
一年一归安，亲族相聚首。
留连辄数月，官长怒诃吼。
三书下下考，荐者一邱叟。
浩然赋归欤，忽复失箕帚。
独身当门阑，内外事纷纠。
母曰毋自弃，一出庸可咎。
乃趋光范门，所志在升斗。
是时京宰相，来者无不受。
殷勤献三策，风化略开剖。
明日益昌学，有旨除度某。
于焉具菽水，聊以慰其母。
维南有真儒，奋起光前后。
六月冒隆暑，愿闻道枢纽。
一见晋其门，妙语得亲手。
归来欢有馀，俯仰对穹厚。
益昌异风土，日夕涨尘垢。
母也乐其乐，雅欲安户牖。
版舆不可致，徒使我心愀。
时时遣家僮，历历问安否。
具言唐益昌，盛德世希有。
爱我如骨肉，诲我如师友。
要我以名节，期我以不朽。
母曰尔得此，敬哉不可苟。
努力勤王事，毋为利禄诱。
傥有分寸补，何必侍左右。
因循不敢归，春风再花柳。
正也鲜兄弟，子职宁不负。
奉檄得初心，一舸春江浏。
区区敢有请，兵厨乞尊酒。
我欲径持归，升堂荐眉寿。
塞下
吴泳（宋代）

黄云连陇树，红日下溪榆。
毡帐三千里，蜂屯十万夫。
鲁刍肥厩马，汉杰遗城狐。
虎{左韦右长}空涵月，犀渠半纲蛛。
游军声勃崒，巡徼语咙胡。
柳脆藩篱薄，桑乾堑垒孤。
突炎将及燕，逋尾又侵乌。
曲引梅花落，谣闻小麦枯。
将军金騕褭，轻侠绣蝥弧。
十二营田利，知谁上此图。
圆上人觅诗
释德洪（宋代）

平生百态不挂眼，倚杖看云慵解包。湘水丛林多古格，何妨一钵稳安巢。
次韵赠张秋岩
陈郁（宋代）

清高非一事，最好是吟怀。
吴会相逢日，春风入酒杯。
雪舟回石浦，云户掩秋崖。
合作兰台客，朝家有逸才。
和唐户
姜特立（宋代）

世事每多违，苦心终眷眷。功名等抟沙，岁月如奔电。

古人竟何许，厚禄良难恋。冥鸿已高翔，归翼方知倦。
食早荔七首
刘克庄（宋代）

树头栗鼠往来频，时遣髽童作徼巡。
不是尚方要包贡，暮年赖此助精神。
青玉案 咏手
叶辰（清代）

纤纤玉笋看如削，菱花细把乌云掠。彤管鸦黄初画学。

炉香烧烬，自捲帘幕，红豆抛双雀。

闲游漫数花间萼，双双戏挽秋千索。重整云翘归绣阁。

停针暗想，情怀难却，闷把兰腮托。
抄诗
韩淲（宋代）

更把诗来子细抄，虚空界尽一丝毫。楚人已往应刘远，难倩麻姑痒处抓。
题谯庵
释智朋（宋代）

历观嘉泰与开禧，禅苑宗坛更有谁。
修竹苍松凛寒色，一如问道冷泉时。
舟中遣兴
陆游（宋代）

湖海渺云涛，浮家得养高。
方床展蕲簟，短褐束郿绦。
酒里亦何好，人间聊可逃。
酣歌柂楼底，万事一秋豪。
西江月·华胄银青气脉
陈著（宋代）

华冑眼青气脉，仙风斑白须眉。

儿孙玉雪满庭帏。家庆人间难比。

浮世事等云过，平生心有天知，

举杯相约小看时，岁岁梅花里醉。
当墙欲高行
曹植（两汉）

龙欲升天须浮云，人之仕进待中人。
众口可以铄金，谗言三至，慈母不亲。
愦愦俗间，不辨伪真。
愿欲披心自说陈，君门以九重，道远河无津。
浣溪沙
程大昌（宋代）

水递迢迢到日边。清甘夸说与茶便。谁知绝品了非泉。

旋挹天花融湩液，净无土脉污芳鲜。乞君风腋作飞仙。
历阳道中二绝 其二
周紫芝（宋代）

江边孤垒古濡须，憔悴斯民百战馀。赖有丰年慰羁客，软炊云子荐鲈鱼。
醉落魄
石孝友（宋代）

鸾孤凤支。而今怎忍轻抛掷。知他别后谁怜惜。一味凄惶，辜负我思忆。

云山万叠烟波急。短书频寄征鸿翼。相逢后会知何日。去也奴哥，千万好将息。
和静照诗韵
释大观（宋代）

诸方门户总经过，恼乱春风有几多。
今日蒸云重睹对，丝毫不隔最譊讹。
元兴寺二首 其一 绝尘轩
余阙（元代）

网轩开翠崿，山水下葱茏。江中宝床拥，树杪画栏红。

心融二阵灭，境静六尘空。应似青莲叶，齐开绿水中。
胡季亨圃中有观生亭取观天地万物生意杨诚斋
周必大（宋代）

只道春荣夏乃亨，谁知四序总生生。
黄钟大吕还相处，上下方能著五声。
断臂僧复田业
释法薰（宋代）

古人断臂觅安心，岂有他能我不能。
好手手中夸好手，午年常住一朝僧。
过武强渡
赵鼎臣（宋代）

千里跨羸马，一舟浮大河。他乡故旧少，长路往来多。

心欲求田耳，身如作吏何。荒凉三径晚，归计日蹉跎。
【越调】天净沙_为董针姑作
吕止庵（元代）

为董针姑作
夜深时独绣罗鞋，不言语倒在人怀，做意儿将人不采。甚娘作怪，绣针儿签着敲才。
海棠轻染胭脂，绿杨乱撒青丝，对对莺儿燕子。伤心独自，绣针儿停待多时。玉纤屈损春葱，远山压损眉峰，早是闲愁万种。忽听得卖花声送，绣针儿不待穿绒。
冷清清独守兰房，闷恹恹倚定纱窗，呆答孩搭伏定绣床。一会家神魂飘荡，绣针儿签这梅香。
吐蕃别馆卧病寄朝中诸友
吕温（唐代）

星汉纵横车马喧，风摇玉佩烛花繁。

岂知羸卧穷荒外，日满深山犹闭门。
灞东题司马郊园（一作题张司马灞东郊园）
许浑（唐代）

楚翁秦塞住，昔事李轻车。白社贫思橘，青门老仰瓜。

读书三径草，沽酒一篱花。更欲寻芝朮，商山便寄家。
赋得别梦依依到谢家八首 其三
王彦泓（明代）

月照幽期分外圆，无才愁赋定情篇。引开笑语欢初洽，逼出风情态转妍。

略晓管弦嗔姊荐，乍回灯影恣人怜。狂生浪说心如渴，却到良宵不肯眠。
送颜韶（得飞字）
岑参（唐代）

迁客犹未老，圣朝今复归。一从襄阳住，几度梨花飞。

世事了可见，怜君人亦稀。相逢贪醉卧，未得作春衣。
晚出沣上，赠崔都水
韦应物（唐代）

临流一舒啸，望山意转延。隔林分落景，馀霞明远川。

首起趣东作，已看耘夏田。一从民里居，岁月再徂迁。

昧质得全性，世名良自牵。行忻携手归，聊复饮酒眠。
戴嵩牛图
王士祯（清代）

一川莎草烟蒙蒙，晓来雨过开牛宫。
三尺短棰两觳觫，午阴掉牛嬉凉风。
一头摩角一头龁，寝讹有态何其工！
江干笛材老烟竹，横吹仿佛穿林丛。
绢素惨淡神理在，是耶非耶传戴嵩。
田家风物宛在眼，但有耕作无兵戎。
我行峨下逾万里，青衣江上平羌东。
翠藤红树乱烟雨，风景略与图中同。
一丛羽书急滇海，瓯越秦楚交传烽。
益都迢遥隔天末，旧游有梦寻巴賨。
旄牛徼外阻王会，万蹄骄马高缠鬃。
千村万落长荆棘，何时金甲销春农？
童牛不牿可三叹，卷图风雨来长松。
偕友冒雪登江亭归至春云书屋小集 其二
许乃济（清代）

亲向蓬山掣巨鳌，扶归笑指玉楼高。筝琵绣帐围春酒，笳鼓边城冷佩刀。

短夜悲歌怜绿鬓，残年愁思到青袍。梅花消息余香梦，不赋《间情》赋老饕。
别赵文卿明府
陈造（宋代）

人品推君第一流，论文向我肯绸缪。日从红粉追谭笑，家置青编纪唱酬。

转首各乘凫背去，几时同作凤城游。临风莫道书难寄，旅雁飞还是便邮。
次韵试可喜雨
释道潜（宋代）

东阡北陌久黄埃，天遣神龙讵用媒。云似涛头山半起，雨如银竹望中来。

奔输涧谷时颓岸，喷激龟鱼或曝腮。民物有秋真可喜，池莲从此更须栽。
浣溪沙 续川八咏，为施以和填 香径春游
沈禧（元代）

三月韶华景最幽。越罗初试换轻裘。采香径里作春游。西子不轻花自好，吴王去后水空流。感时怀古却生愁。
寄张晋卿时弃官还家
刘敞（宋代）

闻道新安尉，清羸只自如。归来陶令赋，养性子真书。

情在交游厚，心于仕进疏。人忧弃妻子，独入剡中居。
作字
陆游（宋代）

整整复斜斜，翩如风际鸦。
书成半行草，眼倦正昏花。
未办仓盛笔，宁能锥画沙？老夫端可媿，头白不名家。
论头
贾似道（宋代）

昏小脑搭重，路粗半节儿。
棠梨三角额，此等不须题。
曹娥墓
翁逢龙（宋代）

何朝无朽骨，此地尚清阴。
冢上独根树，江边孤女心。
化钱烧石燥，落叶渍泥深。
长有英灵在，风平烟浪沉。
和此阳先生感兴诗二十首
刘黻（宋代）

默观羲圣书，先天著复坤。
画画妙理具，森立河图文。
宇宙斡生妙，日月棕辞奔。
乘承著不息，反穷性存存。
透彼名利关，沿此道义门。
用功不精密，频复何由敦。
题唐本说文本部应莫朗亭孝廉
曾国藩（清代）

插架森森多于笋，世上何曾见唐本！
莫君一卷殊瑰奇，传写云唐元和时。
问君此卷有何珍？流传显晦经几人？
君言是物少微识，残筹黯黮不能神。
豪家但知贵锦被，陋巷谁复传案巾？
黔县令君持赠我，始吐光怪干星辰。
许书劣存二百字，古镜一扫干里尘。
祭文已与流俗殊，解说尤令耳唐新。
乾嘉老儒耽苍雅，东南严段并绝伦。
就中一字百接讨，诘难蜂起何龈龈！
暗与此本相符契，古辙正合今时轮。
乃知二徐尚卤莽，治误几辈空因循。
我闻此言神一快，有如枯柳指马疥。
我昔趋朝陪庶尹，颇究六书医顽蠢。
四海干戈驱迫忙，十年髀肉消磨尽。
却思南阁老祭酒，旧学于我复何有。
安得普天息欃枪，归去闭户注《凡将》。
木兰陂春泛同尧勋子韩文蔚作
佘翔（明代）

春流绿于染，载酒罄交欢。沙鸟轻相狎，江花笑未残。

衣含波影动，曲度柳条寒。旷达真吾事，悠然咏考槃。
戏题
刘敞（宋代）

薄宦遭百舌，不如归去来。提壶沽美酒，泥滑滑如苔。
观沈氏盆开双头莲花戏作
宋无（元代）

一枝倾国又倾城，笑量香腮百媚生。
湘浦二妃窥宝镜，星宫双六下银泓。
金波影俪婵娟巧，玉露心分沈瀣清。
曾向鸳鸯屏上看，野花空得全叹名。
饮少
赵崇嶓（宋代）

平生不善饮，饮少醉已极。
恨不如渊明，陶陶少虚日。
桑嵫无停景，寸晷足可惜。
今人与古人，展转不相识。
孰能制颓龄，扰扰竟何益。
悠然阁
吴则礼（宋代）

吏抱簿书去，聊兹驻屏星。
亦复唤名酒，脱巾姑细倾。
慎勿闭吾门，要著屐齿痕。
悠然见南山，畴昔初不言。
核舟记
魏学洢（明代）

明有奇巧人曰王叔远，能以径寸之木，为宫室、器皿、人物，以至鸟兽、木石，罔不因势象形，各具情态。尝贻余核舟一，盖大苏泛赤壁云。

舟首尾长约八分有奇，高可二黍许。中轩敞者为舱，箬篷覆之。旁开小窗，左右各四，共八扇。启窗而观，雕栏相望焉。闭之，则右刻“山高月小，水落石出”，左刻“清风徐来，水波不兴”，石青糁之。(箬篷 一作：篛篷)

船头坐三人，中峨冠而多髯者为东坡，佛印居右，鲁直居左。苏、黄共阅一手卷。东坡右手执卷端，左手抚鲁直背。鲁直左手执卷末，右手指卷，如有所语。东坡现右足，鲁直现左足，各微侧，其两膝相比者，各隐卷底衣褶中。佛印绝类弥勒，袒胸露乳，矫首昂视，神情与苏、黄不属。卧右膝，诎右臂支船，而竖其左膝，左臂挂念珠倚之——珠可历历数也。

舟尾横卧一楫。楫左右舟子各一人。居右者椎髻仰面，左手倚一衡木，右手攀右趾，若啸呼状。居左者右手执蒲葵扇，左手抚炉，炉上有壶，其人视端容寂，若听茶声然。

其船背稍夷，则题名其上，文曰“天启壬戌秋日，虞山王毅叔远甫刻”，细若蚊足，钩画了了，其色墨。又用篆章一，文曰“初平山人”，其色丹。

通计一舟，为人五；为窗八；为箬篷，为楫，为炉，为壶，为手卷，为念珠各一；对联、题名并篆文，为字共三十有四。而计其长曾不盈寸。盖简桃核修狭者为之。嘻，技亦灵怪矣哉！
新诗改自吟
林希逸（宋代）

酷爱惊人语，诗坛独苦心。吟成还自改，改罢又长吟。

四鍊传谁法，双声岂古音。笔涂随句定，髭撚用功深。

过眼疵难掩，支颐吻欲噤。身轻少陵集，商榷到于今。
雪晴
王圭（唐代）

溟渤荡无垠，东嵎挂日轮。风云始回雨，天地不飞尘。

气动千峰翠，光浮万瓦鳞。南亭一驻马，十里望青春。
聂令人挽诗
刘克庄（宋代）

轵井夫人风义远，阜陵丞相典刑存。
妇言初不逾闺壶，家法尤先下里门。
命服六珈宜大国，送车千乘忽寒原。
暮年无复升堂拜，草就埋辞一断魂。
太上务德
陈杰（宋代）

太上务为德，后来纷立言。
谁非托邹鲁，甯复得羲轩。
吾爱黄叔度，人称李仲元。
典弄如可作，庶用约文烦。
送程给事知越州
陈升之（宋代）

早年交契最绸缪，垂老江城为少留。
濒海新霜築金壘，琐闱初远邃廷旒。
过家燕坐多宾乐，到郡公余放吏休。
满目湖山何处胜，蓬莱高阁正清秋。
诗挽史魏公
释宝昙（宋代）

在昔功名会，凌烟有老臣。
几人扶日月，一角见麒麟。
共泣中原泪，宁为去国宾。
西风几黄壤，松柏独轮囷。
酬余左司
高启（明代）

门巷接垂杨，同邻忘异乡。
儿亲欣见熟，仆立厌言长。
读借风床简，炊分雨碓粱。
乱来成久别，能不为情伤。
间居
丘葵（宋代）

树月纷纷白，溪流练练青。
畦蔬先雨种，径草未春生。
井近通邻汲，桥崩断客行。
间居寂无事，觞咏叙幽情。
晓坐
韦骧（宋代）

晓鼓韸韸日欲升，寒厅危坐对前楹。霜威著树琼瑶色，雁阵横前风雨声。

自喜优游服王事，那嗟寂寞滞山城。栖栖院吏公衙退，却就书帷万虑清。
赠漳州张怡使君
陈陶（唐代）

旧德徐方天下闻，当年熊轼继清芬。井田异政光蛮竹，

符节深恩隔瘴云。已见嘉祥生北户，尝嫌夷貊蠹南薰。

几时征拜征西越，学著缦胡从使君。
集近水楼居分韵得鹊字
金孝维（清代）

居閒客过稀，门巷喧晴鹊。幽人共相访，不负前期约。

命婢煮新茗，呼童整清酌。论文输封胡，礼法饶钟郝。

谈笑杂琴书，善戏不为虐。佳会忘夜阑，从教凉月落。
忆江南
白居易（唐代）

江南好，风景旧曾谙。日出江花红胜火，春来江水绿如蓝。能不忆江南？
月槐之下与程生谈亦念其夏游自去岁 其二
李梦阳（明代）

旱时偏苦热，沙国每愁风。今夕客谈处，孤槐清月中。

露凝天故白，榴近夜能红。明发冲南暑，逾江莫更东。
晚步
项安世（宋代）

市隘初回暑，庭空得晚行。
薄云天半露，凉月夜全明。
露下葛巾重，风来纨扇轻。
翛然疑物表，与世不相婴。
题苦竹寺海棠洞三首 其三
王之道（宋代）

一径封苔知雨足，贰车行县昔时迁。对花啜茗思春日，拂拭新诗益怅然。
王秋垞子梅携酒见过同酌黄叶堆中
孔宪彝（清代）

黄叶忽摇落，秋风搴碧帷。青天月初上，照我举杯时。

清景此相惜，高歌应不辞。明朝庭树下，还约酒盈卮。
送张环摄御史监南选
孙逖（唐代）

汉使得张纲，威名摄远方。恩沾柱下史，荣比选曹郎。

江带黔中阔，山连峡水长。莫愁炎暑地，秋至有严霜。
题卢忠烈七夕歌真迹后
张又华（清代）

宜兴司马坐忧国，七夕歌成涕横臆。一腔忠义欲谁语，搔首青天呼不得。

举朝依违杨嗣昌，惟公慷慨赴戎行。枢府何曾识君父，边臣能不死封疆。

薄暮出宫廷对罢，严饬孤军列城下。铁骑汹涌卷地来，蜂斗狼争日继夜。

是时西兵殊死战，胆大通身一敌万。同心独有杨参军，高监拥兵若旁观。

参军乞救向前涂，司马振旆奋一呼。挺身疾斗骑皆奋，手格数人筋力枯。

男儿竟作沙场死，俯首安能对薄书。将军已死全军覆，奸相统师明社屋。

西风禾黍吹思陵，手把遗诗忍终读。墨沈飞扬意气雄，平原信国将无同。

百劫丛中真性在，展卷飒拉来悲风。
睡起
沈在廷（清代）

空斋足茧坐生尘，引睡求书梦未真。枉向蕉中寻覆鹿，谁知爨下是劳薪。

日驰西陆嗟张协，病怯东风念李绅。回忆草生官舍静，卧游聊与画图亲。
偶题
冯舒（清代）

手不扶犁舌不耕，人间生事百无成。闲思野老招寻易，偶弄渔竿得失轻。

心似不温垂竭酒，家如将败未完枰。却怜世态懵腾甚，同浴还须笑裸裎。
夕月十首 送神用《理安》。
郊庙朝会歌辞（宋代）

歌奏云阕，式礼莫愆。以我齐明，罄其吉蠲。神保聿归，降康自天。

萝图永固，亿万斯年。
燕山亭
曹邍（宋代）

香月玲珑，柔风镂刻，嫩绿枝头圆腻。绯桃院宇，絮柳池塘，独立万红尘外。戏舞千团，讶粉羽、留连春媚。非是。看滚雪抛琼，镜鸾相倚。
唐昌仙观风流，有霞洞藏花，绀环玉蕊。雕阑占赏，禁苑承恩，难比太平瑶卉。遍插金瓶，更移近、宝猊烟翠。堪爱。只少个、鸳鸯绣带。
次韵宋永兄感旧五首
黄公度（宋代）

三分春色二分空，莫待春归怨晓钟。
诗句逼人何太甚，酒徒知己信难逢。
百年夜永昼愁短，千树红疏绿渐浓。
尊俎班荆元不恶，试张云幕席苕邛。
洛下送张曼容赴上党召
杜牧（唐代）

歌阕樽残恨却偏，凭君不用设离筵。未趋雉尾随元老，

且蓦羊肠过少年。七叶汉貂真密近，一枝诜桂亦徒然。

羽书正急征兵地，须遣头风处处痊。
次韵严文炳兼简张守二首
陈造（宋代）

梅梅柳柳护深行，倦客重游眼更明。
谷鸟自应寻旧约，渚兰潜欲换新萌。
诗工已可醒人醉，赋就当须冰坐清。
老我客渠真得计，梦魂无复凤凰城。
樵人十咏。樵谿
陆龟蒙（唐代）

山高谿且深，苍苍但群木。抽条欲千尺，众亦疑朴樕。

一朝蒙翦伐，万古辞林麓。若遇燎玄穹，微烟出云族。
伤春曲
盈盈（宋代）

芳菲时节，花太枝折。
蜂蝶撩乱，阑槛光发。
送崔秀才赴上元兼省叔父
韩翃（唐代）

寒塘敛暮雪，腊鼓迎春早。匹马五城人，重裘千里道。

淮山轻露湿，江树狂风扫。楚县九酝醲，扬州百花好。

练湖东望接云阳，女市西游入建康。行乐远夸红布旆，

风流近赌紫香囊。诗家行辈如君少，极目苦心怀谢脁.

烟开日上板桥南，吴岫青青出林表。
颂古一百首
释智愚（宋代）

脚跟不断红丝线，掉臂乾坤自在行。
塞壑填沟无处著。妇来依旧两眉横。
怀吴中
释元肇（宋代）

消息传来竟不真，杨花落后更无春。谁知十载游吴梦，却作桑乾渡水人。
蝶恋花·南雁依稀回侧阵
晏殊（宋代）

南雁依稀回侧阵，雪霁墙阴，偏觉兰芽嫩。中夜梦余消酒困，炉香卷穗灯生晕。
急景流年都一瞬。往事前欢，未免萦方寸。腊后花期知渐近，东风已作寒梅信。
新定道中寄桐庐关太守三首 其二
张方平（宋代）

旦下乌石滩，暮泊严陵濑。潺湲卧溪声，惨澹宿山霭。

所历已陈迹，不忘惟嘉话。泪湿青云篇，抚襟惭慷慨。
呦呦
林逋（宋代）

深林摵摵分行响，浅葑茸茸叠浪痕。
春雪满山人起晚，数声低叫唤篱门。
淳熙二年发太上皇帝太上皇后册宝十一首 其七 太傅奉太上皇帝册升殿用《圣安》。奉宝同。
郊庙朝会歌辞（宋代）

天畀遐福，允彰父慈。维昔旷典，我能举之。徐尔陟降，敬尔威仪。

申锡无疆，永言保之。
句
朱翌（宋代）

天上佳招飞鸑鷟，人间春色到蔓菁。
建康黄尚书主住清真曾以颂却之
释亮（宋代）

彻骨穷来不厌穷，横眠倒卧白云中。
饥餐一钵和罗饭，此外无能振祖风。
道中即事八首 其六
洪刍（宋代）

万里将雏西北飞，江淮倒景弄差池。云天空阔稻粱少，却羡鹪鹩巢一枝。
寒食有感
蒲寿宬（宋代）

杏粥因怀旧，榆羹岂为春。
凭将禁火事，说与乞墦人。
郓州
刘奉世（宋代）

暮舂朝城粟，晓采观城葑。
一入高鱼境，已是武阳东。
题舒氏难老亭二首
白玉蟾（宋代）

三十三天第一天，玉皇殿下袅轻烟。
不知劫数今何代，方是延康第二年。
弱水无船归似箭，华胥有梦且游仙。
携筇难老亭前坐，且结焚香瀹茗缘。